Кәримә Шәрип ҡыҙы Кайдалова республикала кейеҙҙе тергеҙеү буйынса халыҡ оҫталарынан өйрәнгән йәш рәссам-кейеҙселәрҙең ысын мәғәнәһендәге ижади хәрәкәтен йәйелдерҙе. Йәштәр кейеҙгә һоҡланыу һәм ижади ҡомар менән тотона. Өфө, Стәрлетамаҡ, Благовещен, Шишмә, Бөрйән, Әбйәлил яҡтарында кейеҙ менән эшләүсе рәссамдарҙың эштәре Башҡортостан мәҙәниәт министрлығының “Урал” галереяһында ҡуйыла, республика фольклор байрамдарын биҙәй. Башҡортостандың Рәсәйгә ҡушылыуына 450 йыл тулыу айҡанлы тантаналарҙа ла башҡорт кейеҙе түрҙә булды. 2010 йылда башҡорт кейеҙе үрнәктәре Ҡазан ҡалаһының “Хазина” күргәҙмә залына ҡуйылды. Төрки халыҡтар ҡаҙанышы булған кейеҙгә арналған экспонаттарҙың төп өлөшө башҡорт оҫталарының һуңғы ике-өс йылда ижад ителгән эштәре ине. Кейеҙ паннолар, кейеҙ тирмә, ҡатын-ҡыҙ кейеменең иң яҡшы өлгөләре Уралтау һәм далалар һулышын, башҡорт йырҙары һәм дәртле бейеүҙәре илһамын туплағайны... Ә уникаль кейеҙ күлдәктәрҙе һәм мифик образдар — Аҡбуҙат, Бүре костюмдарын Стәрлетамаҡ педагогия колледжы уҡыусылары һәм уҡытыусылары Вера Николаевна Мөхәмәтдинова, Нонна Михайловна Абдрахманова ижад иткән.